Kažimír, Peter, minister financií SR (2017-06-19):
Ďakujem, pán predsedajúci. Dámy a páni, výsledky hospodárenia verejných financií Slovenskej republiky za minulý rok boli prezentované verejnosti. Nová, zástupca ministerstva financií, koncom apríla tohto roku krátko po zverejnení, jarnej tzv. jarnej notifikácie výsledkov zo strany Eurostatu. Odvtedy už boli samozrejme predmetom, tieto výsledky boli predmetom aj širších verejných či odborných diskusií. Som ale rád, že môžem s dobrým hodnotením uplynulého roka predstúpiť aj pred Národnú radu Slovenskej republiky a uviesť na rokovanie štátny záverečný účet. Minulý rok, rok 2016, vzrástla slovenská ekonomika o 3,3 percenta, pričom mierne spomalenie o polovicu percentuálneho bodu oproti predchádzajúcemu roku, oproti roku 2015, bolo ovplyvnené čerpaním európskych fondov v novom programovom období. Ako tvorcu hospodárskej politiky ma z makroekonomických čísiel vždy zaujíma trh práce a spotreba domácností, pretože tie najviac súvisia so životnou úrovňou ľudí. V našej ekonomike sa podarilo vytvoriť nových 54-tisíc pracovných miest, čo predstavuje najsilnejší rast od krízy. Miera nezamestnanosti po dlhých desiatich rokoch poklesla na jednocifernú úroveň, a to na 9,7 %, mám na myslí tú harmonizovanú mieru nezamestnanosti, pričom najnižšiu úroveň dosiahla aj miera dlhodobej nezamestnanosti. Reálne mzdy vzrástli o celých 3,8 %, opakujem, nie nominálne, ale reálne mzdy, čo spolu s výrazným nárastom počtu zamestnaných prispelo k najvyššiemu rastu spotreby domácností od roku 2008. V roku 2016 sme mali na Slovensku parlamentné voľby a mňa ako ministra financií, samozrejme, teší, že cieľ novej vlády a v podobe schváleného schodku verejnej správy pre rok 2016 ostal zachovaný aj po parlamentných voľbách. Vychádzajúc z jarnej notifikácie výsledkov, schodok verejných financií za minulý rok dosiahol úroveň 1,68 % hrubého domáceho produktu a oproti rozpočtovanej hodnote bol teda nižší o štvrť percentuálneho bodu. V porovnaní so skutočnosťou za rok 2015 bol deficit nižší o viac ako jedno celé percento hrubého domáceho produktu. Ku konsolidácii verejných financií naďalej výrazne spôsobom prispieval boj proti daňovým únikom a to najmä v oblasti dane z pridanej hodnote. Realizované opatrenia zlepšili podľa odhadov celkový výnos DPH v roku 2016 oproti roku 2012, čo bol taký zlý rok, nazvime ho zlým rokom, o viac ako miliardu eur, to znamená, 1,3 % hrubého domáceho produktu. Výsledky za verejnú správu boli pozitívne ovplyvnené ďalej aj hospodárením územnej samosprávy, viacerými obchodnými spoločnosťami štátu a verejnými vysokými školami. Hotovostné plnenie štátneho rozpočtu prispelo ku konsolidácii verejných financií nižším deficitom oproti schválenému rozpočtu takmer o 1 mld. eur. A oproti predchádzajúcemu roku ide o pokles o 952 mil. eur. Túto hotovostnú pozíciu spomínam preto, pretože má základný vplyv aj na výšku verejného dlhu. Dlh verejnej správy v pomere k hrubému domácemu produktu klesá tretí rok za sebou. K ultimu minulého roku dosiahol verejný dlh výšku 51,9 percenta hrubého domáceho produktu. Pri porovnaní dosiahnutých výsledkov Slovenska s krajinami Európskej únie môžeme povedať, že Slovensko dosiahlo nižší deficit ako priemer EÚ-28, ktorý bol na úrovni 1,7 hrubého domáceho produktu, a dlh Slovenska je výrazne, naozaj výrazne pod priemerom zadlženia Európskej únie, takzvanej EÚ-28, ktoré dosiahlo úroveň 83,5 % hrubého domáceho produktu. To znamená, zaokrúhlených 52 verzus 84. Strategickým cieľom rozpočtovej politiky v nasledujúcich rokoch ostáva konsolidácia verejných financií smerom k dosiahnutiu strednodobého rozpočtového cieľa v podobe vyrovnaného štrukturálneho salda už v budúcom roku, roku 2000, prepáčte, už v roku 2019. O tom však budem bližšie hovoriť v ďalšom bode programu tejto schôdze. Toľko na úvod. Ďakujem.